Buhan pian berataan tahu kalo nang ngarannya wadai cincin? Wadai nang manis rasanya, nyaman banar mun dimakan pas panas-panas hanyar dibangkit dari rinjing. Kada beingat tu pang mamakan wadainya kada mayu sebuting haja. Ulun nih tamasuk nang katuju banar makan wadai cincin nih panas-panas, kada beampihan muntung menyuap. Inya ulun nih dasar katuju makan nang manis-manis makanya katuju banar wadai nang manis kaya cincin nih.
Jadi lo buhannya ae, biasanya wadai cincin tuh diolah dari gelapung baras, tapi di Amuntai kampung ulun tuh ada cincin nang diolah dari galapung biji kambang tanding atawa biji talipuk atawa mun urang bahasa Indonesia menyambatnya biji Bunga Teratai jar. Hen buhannya, kambang tanding nang biasanya merigati banyu danau tu bijinya kawa diolah jadi wadai nang nyaman rasanya. Suah lah buhan pian merasai makan cincin talipuk nih?
Amun pian urang Amuntai pasti am dah tahu banar lawan wadai nginih. Tapi mun pian lain urang Amuntai mungkin masih hehanyaran tahu wadai nginih. Wadai cincin talipuk nih diulah dari biji kambang tanding nang di karingakan, imbahitu di giling jadi galapung.
Nah, imbah tu galapung biji kambang tanding nginih dicampur lawan bahan-bahan lain nangkaya gula habang dan lain-lain. Jujur haja ulun kada tahu jua apa bahan-bahan meolah wadai nya nih, tahu mamakan ha pokoknya.
Wadai cincin talipuk nih buhannya ae adanya di Amuntai haja. Biasanya ulun menukar cincin talipuk Ini dipasar Amuntai bebila ulun bulik kampung. Pasar Amuntai nih pasar nang paling ganal di Kabupaten Hulu Sungai Utara, disana nih saraba ada urang bejualan. Mulai dari segala macam kebutuhan sehari-hari, sampai nang paling khas tuh disana macam-macam kerajinan tangan wan makanan khas amuntai.
Pasar Amuntai nih yang rami bila hari kamis. Dipasar itu pian mun handak merasai cincin talipuk ada yang ngarannya acil Ridha. Sidin bejualan dilantai atas pasar Amuntai, duduk belapak beampar haja disin bejualan. Sidin nih dasar sebaharian sudah mulai ulun masih SD sampai ulun beanakan nih masih aja bejualan cincin talipuk.
Bahari ulun mun umpat mama ka pasar batutukar, ulun minta tukarakan wadai cincin talipuk tarus lawan wadai khas lainnya. Wadai cincin talipuk sidin nih dasar bujuran nyaman dan terkenal, ujar urang jua pang sampai dibawa urang ke Mekkah jar cincin talipuk sidin nih. Hen dasar nyaman kalo berarti wadai cincin sidin nih.
Mun buhan pian balum suah merasai wadai cincin talipuk asli Amuntai ulahan acil ridha nih buhan pian langsung haja datang ke Amuntai menukar wadai cincin talipuk ini. Selain kawa menukar langsung wadai cincin nang sudah masak, buhan pian kawa jua menukar adonannya haja gasan pian bawa bulik karumah. Imbah manukar adonan nya tuh pian kawa memasaki sorang di rumah.
Kaya Ulun dahulu waktu batianan mangidam cincin talipuk nih. Lalu dibawakan acil ulun adonan cincin talipuk nya nih ka Banjar, lalu di goreng akan dirumah ulun. Nyaman banar panas-panas kada baampihan mamakan sampai habis adonan nya hanyar ampih muntung memakan.
Ayu datangi ka Amuntai marasai wadai cincin talipuk atawa mu nada bisi kawan urang Amuntai minta tukarkan kawan urang Amuntai cincin talipuk nih. Ayu rasai pian keyapa rasanya biji kambang tanding atawa biji teratai maka jadi wadai. Nyaman banaarr…..
Nang manulis: putrihaneen.com
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn